b'\n_START_ARTICLE_\nJaume Biscarri i de Fortuny\n_START_SECTION_\nBiografia\n_START_PARAGRAPH_\nFou fill del pianista i compositor Jaume Biscarri i Bossom de Saga, a qui no arrib\xc3\xa0 a con\xc3\xa8ixer (el pare mor\xc3\xad quan el fill tot just feia l\'any). Seguint l\'exemple patern, estudi\xc3\xa0 m\xc3\xbasica i s\'hi dedic\xc3\xa0 professionalment tota la seva vida._NEWLINE_Col\xc2\xb7labor\xc3\xa0 amb la revista Musical Hermes, un peri\xc3\xb2dic de la casa de m\xc3\xbasica Parramon; el seu "Cursillo de Armon\xc3\xada" per correspond\xc3\xa8ncia va ser seguit per subscriptors d\'arreu de l\'estat espanyol. Com a compositor sign\xc3\xa0 habitualment amb el pseud\xc3\xb2nim (J. o F.) Bisfort (Biscarri de Fortuny) o a vegades amb el de Jaequein, i produ\xc3\xad peces per a piano, de cambra, per a banda, per a orquestra; \xc3\xb2peres, sarsueles, misses, masurques i altres. Per la similitud de noms, ocasionalment hom ha conf\xc3\xb3s obres del pare Biscarri per les del fill, i a l\'inrev\xc3\xa9s._NEWLINE_Jaume Biscarri es cas\xc3\xa0 amb Maria Antonieta Cuy\xc3\xa0s i Tintorer, n\xc3\xa9ta de Pere Tintorer, professor de piano del Conservatori del Liceu de Barcelona. Una seva filla, Ant\xc3\xb2nia Biscarri i Cuy\xc3\xa0s (morta el 22 de gener del 1987), va ser pianista amb el pseud\xc3\xb2nim Laura Castilla, i compongu\xc3\xa9 l\'Himno al Cristo Trabajador (1944) i els goigs a la Mare de D\xc3\xa9u del Coll amb lletra de moss\xc3\xa8n Llu\xc3\xads Romeu, entre altres peces. Una altra filla del matrimoni, Isabel de nom art\xc3\xadstic Elisabeta, va ser escultora tallista i s\'especialitz\xc3\xa0 en imatgeria religiosa; mor\xc3\xad el 17 de novembre del 1981. Una tercera filla, Bernarda, ser una escriptora molt religiosa que public\xc3\xa0 -especialment abans de la guerra- a la revista Ellas i als diaris La Vanguardia, El Diario de Barcelona i El Correo Catal\xc3\xa1n, i mor\xc3\xad a finals de febrer o l\'1 de mar\xc3\xa7 del 1954._NEWLINE_El fons musical de la fam\xc3\xadlia va ser adquirit per la Biblioteca de Catalunya l\'any 1994.'